***Hvem drepte Tina?*** er en norsk kriminaldokumentar i fem episoder fra 2023 med regi og manus av Bjørn Eivind Aarskog. Serien handler om og gir en status i den fortsatt uoppklarte saken om Tina Jørgensen som forsvant i Stavanger i 2000. Med dokumentaren håper regissøren på å bidra til at saken kan bli oppklart.

Aarskog har blant annet vært produsent for *Hvem drepte Birgitte?* og filmen *Alt om min far*.

Bakgrunn
--------

Serien er inspirert av boka til journalist Erlend Frafjord fra 2017 *Da Tina ble drept*. Den bygger på Erlend Frafjords arbeid med politiets egne saksdokumenter. Regissør og manusforfatter Aarskog lar også eksperter og fagpersoner komme til orde i filmen. I seks år arbeidet han med saken.

Serien bygger på politiets dokumenter i saken og presenterer en rekke upubliserte opptak. Relevante fagpersoner og eksperter bidrar med innsikt. I tillegg til journalist Erlend Frafjord medvirker psykologspesialist Svein Øverland, advokat Atle Helljesen, advokat Arvid Sjødin, vitner og nære venninner av Tina Jørgensen samt en rekke aktører fra politiets etterforskning av drapet.

Handling
--------

Politiets etterforskningen har avdekket syv personer som utpeker seg som aktuelle drapsmenn i Tina-saken. Hvorfor er nettopp de aktuelle? Hvem er de? Hvor var de kvelden Tina ble drept og hvorfor har ikke politiet klart å finne bevis som knytter noen av dem definitivt til saken? Det er disse spørsmålene som skaper fremdriften i serien.

Hovedroller
-----------

* Magnus Dugdale Lyseng
* Maren Paus Reinertsen

Offentlig mottakelse
--------------------

Filmen ble lansert 17. mars 2023 og fikk oppmerksomhet fra en rekke publikasjoner. I Dagens Næringsliv beskriver journalist Øyvor Dalan Vik serien som grundig og opprivende. Journalisten skriver videre at *Hvem drepte Tina?* anvender virkemidler som viser hvor langt norsk true-crime har kommet.

Serien fikk oppmerksomhet på grunn av sin lanseringsform. Produksjonsselskapet Filmhimmelen valgte å gå utenom de etablerte distribusjonskanalene og gjorde den tilgjengelig for publikum på en egen plattform. Dette har ikke tidligere vært gjort med en produksjon av denne størrelsen i norsk sammenheng.

Referanser
----------

1. ↑  Nå kommer dokumentarserien «Hvem drepte Tina?» Artikkel i Cinema 23. februar 2023
2. ↑  Tror ny Tina Jørgensen-serie kan bidra til å løse saken. Artikkel i Stavanger Aftenblad 9. februar 2023
3. ↑  «Norsk filmografi». Nasjonalbiblioteket. Besøkt 21. mars 2023.
4. ↑  730.no (9. februar 2023). «Hvem drepte Tina? Ny norsk true crime-serie». *730.no*. Besøkt 23. mars 2023.
5. ↑  «Nå kommer dokumentarserien «Hvem drepte Tina?»». *CINEMA*. 23. februar 2023. Besøkt 23. mars 2023.
6. ↑  Vik, Øyvor Dalan (16. mars 2023). «Grundig og opprivende true crime (+)». *Dagens Næringsliv*. Besøkt 21. mars 2023.
7. ↑  Zaheer, Nafisa. «Gullruten-vinnerens nye true crime-serie hopper bukk over TV-kanalene: - Gir oss kunstnerisk frihet». *Kampanje*. Besøkt 21. mars 2023.
8. ↑  Stjern, Anna (13. februar 2023). «Slipper dokumentarserie om drapet på Tina Jørgensen uten distributør: – Tror markedet er modent». *Journalisten*. Besøkt 21. mars 2023.

Eksterne lenker
---------------

* Offisielt nettsted
* *Hvem drepte Tina?* på Internet Movie Database